text: Kvinde dræbt i trafikulykke
  03 september 2017 kl. 13.00
  En 78- årig kvinde blev dræbt i en bilulykke i krydset mellem Hellevad-Bovvej og Kassøvej i Rødekro.
  Opdatering: Syd- og Sønderjyllands Politi fortæller til TV SYD, at det var den 78-årige kvinde, som omkom i ulykken, som også var skyld i ulykken, da hun kørte frem for ubetinget vigepligt. Hun kørte en Toyota Picnic, og hun kørte frem foran en 73-årig mand i en Toyota Landcruiser. Manden havde ifølge øjenvidner ingen chance for at nå at undvige eller bremse, og kørte derfor ind i siden på kvindens bil, hvorefter kvinden omkom. Den 73-årige mand slap uskadt fra ulykken.
  ...
  En 78-årig kvinde er omkommet i en trafikulykke søndag eftermiddag, da to personbiler kørte sammen i krydset mellem Hellevad-Bovvej og Kassøvej i Rødekro. Ulykken skete da den ene bilist kørte frem for ubetinget vigepligt.
  Vagtchef Nikolaj Hølmkjær ved Syd- og Sønderjyllands Politi fortæller, at der var to personer involveret i ulykken. Politiet vil af hensyn til de involveredes familier ikke oplyse, om det er den 78-årige kvinde eller den anden bilist, der kørte frem for ubetinget vigepligt.
  Politiet er stadig på stedet, men vejen er åben for trafik igen.
  
  
  